題姚司戶萬翠亭
作者：崔起之
朝代：宋

paragraphs: 名山繞旌川，未易千百計。
棲真聳其西，二幕相扞蔽。
柳山與龍山，連亙殆無際。
大鼇從東出，石鼓鑿奇瑞。
華容接雞形，蔓衍若難制。
維南有梓山，盤屹萬里勢。
有殿曰甘露，崒嵂插天地。
玉壺枕其北，鳬山復相比。
磣嶺介鳳凰，大洞闡天祕。
無奈分布廣，一蹴不可至。
姚君天韻奇，氣概高一世。
胸中飽丘壑，作亭非壯麗。
獨能極遐觀，領略萬山翠。
蒼玉無遁形，秀色歸一視。
却笑昔人非，所見殊無異。
東亭亂清暉，僅得翠微意。
東山羅紅裙，未免聲色累。
唯君別幽趣，徜徉樂清致。
青山不改舊，領客時一醉。